作者:吳融
標題:個人三十韻
內容:嫋嫋複盈盈，何年墜玉京。見人還道姓，羞客不稱名。故事諳金穀，新居近石城。臉橫秋水溢，眉拂遠山晴。粉薄塗雲母，簪寒篸水晶。催來兩槳送，怕起五絲縈。髻學盤桓綰，床依宛轉成。博山凝霧重，油壁隱車輕。額點梅花樣，心通棘刺情。搔頭邀顧遇，約指到平生。魚網徐徐襞，螺卮淺淺傾。芙蓉褥已展，豆蔻水休更。趙女憐膠膩，丁娘愛燭明。炷香龍薦腦，闢魘虎輸精。管咽參差韻，弦嘈倰僜聲。花殘春寂寂，月落漏丁丁。柳絮聯章敏，椒花屬思清。剪羅成彩字，銷蠟脫珠纓。邂逅當投佩，艱難莫拊楹。熨來身熱定，舐得面痕平。匣鏡金螭怒，簾旌繡獸獰。頸長堪鶴並，腰細任蜂爭。滴淚泉饒竭，論心石未貞。必雙成鳳去，豈獨化蟬鳴。書遠腸空斷，樓高膽易驚。數錢紅帶結，鬥草蒨裙盛。袂柳闌幹小，侵波略彴橫。夜愁遙寄雁，曉夢半和鶯。翼只思鶼比，根長羨藕並。可憐衣帶緩，休賦重行行。